**Mamă, lacrimă amară**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Simt elanul cum se frânge

Ca un băţ uscat de tisă

Şi prin mine o lupoaică

Stă cu gura larg deschisă...

Are ochii plini de fiere,

Dinţii ei rânjesc ciudat...

Şi-ntr-un copârşeu de frasin

Eu mă văd întors în sat.

Mama plânge, se jeleşte,

Păru-şi smulge neîncetat

Că se stinse felinarul

Fiului ei minunat.

Nu-i nimic, măicuţă bună,

Viaţa-ntreagă e un vis,

Şi mă-ntorc în primăvară

Chiar prin floarea de cais...

Să mă rupi din rămurele

Şi ca ieri, măicuţa mea,

Să pui floarea la ureche

Când te duci pe la cişmea.

Şi când te vede vecina

Că porţi doliu pe pământ,

Tu să-i spui, măicuţă bună,

Că din cer un vis s-a frânt

Şi că fumul lui albastru

A căzut pe casa ta

Cum căzu trăznetu-n vară

Jos, în nucul din vâlcea.

Nu mai zice alte vorbe,

Lasă totul cum a fost,

Nu aprinde amintirea

Într-o pierdere de rost.

Dar de întreabă fata popii

Când vine la casa ta,

Să nu verşi o lăcrimioară

Că se prinde, mama mea.

Ei să-i spui că-s tare bine,

Că-s voinic şi năzdravan,

Dar m-a detaşat destinul

Peste mări, peste ocean,

De sărutul ce mi-a dat,

Roag-o să nu-i pară rău...

Că pe veci îl port cu mine

Chiar pe fund de copârşeu.

Apoi, vorba ta mieroasă

Lin, întoarce-o spre viţea...

Dar nu scoate-o lăcrimioară

Că-mi faci rău, măicuţa mea.

Sâmbătă, în geana zilei,

Când te duci la cruce-n sat

Pune paltonul de lână

Ce din bursă ţi l-am luat

Când din ochii îţi pică stele

Peste lutul brun-verzui

Spune-le că uzi sfioasă

Liliacul ...nimănui.

24.01.2016